EFF wil land tot stilstand staakJulius Malema, leier van die EFF. Die party vra ‘n landwye staking as deel van pogings om van Cyril Ramaphosa as president ontslae te raak. (Foto: EFF/Twitter) Die EFF beoog om die land tot stilstand te dwing in ŉ poging om pres. Cyril Ramaphosa uit sy amp te dwing en het ŉ beroep op alle ander “progressiewe” instellings gedoen om by die optrede aan te sluit. Benewens die eis dat Ramaphosa die tuig moet neerlê, het die EFF Donderdag ook ŉ rits ander eise gestel. Dit sluit in ŉ einde aan beurtkrag en die onmiddellike ontbinding van Eskom se raad. Die EFF eis ook dat Eskom se ganse senior bestuur afgedank word. Die sukkelende kragvoorsiener moes nou al geruime tyd beurtkrag instel om die netwerk aan die gang te hou. Die EFF se ander eise sluit in: Die EFF sê die aard van sy beoogde optrede gaan nie een wees waar kerse vasgehou en wit vlae gewaai word nie. “Dit gaan ŉ staking wees wat dit vir die regering duidelik gaan maak dat genoeg nou genoeg is. Ons kan nie ons arms vou en niks doen terwyl ons land aan die honde verkoop word nie,” sê Malema. Die rooi barette het ŉ beroep op alle Suid-Afrikaners gedoen om by die optrede aan te sluit en die land terug te neem van ŉ “onbevoegde, rigtinglose misdaadsindikaat wat die beskerming van witmonopoliekapitaal en sy media geniet”. Malema sê die land het dit tevore gedoen toe die [vermeende] Gupta-misdaadsindikaat probeer het om die land se soewereiniteit te ondermyn. “Kom ons staan op en beskerm ons land van hierdie handpop van plaaslike en internasionale kapitalistiese magte.” Die EFF het ook opnuut sy steun aan die geskorste adv. Busisiwe Mkhwebane gegee. Die parlement is tans besig met ŉ proses om te bepaal of sy geskik is vir die amp van Openbare Beskermer (OB). Malema sê die rede waarom Ramaphosa so haastig was om haar te skors, was omdat hy nie vrae oor die voorval op sy Limpopo-wildplaas wou antwoord nie. Miljoene dollar is glo tydens die voorval in 2020 op die plaas gebuit. ŉ Ondersoek daarna is steeds aan die gang. Die party steun ook ŉ mosie dat Ramaphosa voor die komitee moet verskyn om vrae te beantwoord oor waarom hy die OB geskors het, terwyl daar volgens die EFF ongetwyfeld ŉ botsing van belange is. Malema sê Ramaphosa se weiering om dit te doen sal neerkom op regterlike irrasionaliteit. “Wie gaan die oppergesag van die reg eerbiedig indien die huidige staatshoof nie wette eerbiedig nie? Wie moet aan beleid oor buitelandse valuta voldoen indien die dienende staatshoof dit nie doen nie. “Wie moet die Suid-Afrikaanse Inkomstediens (SAID) eerbiedig en belasting betaal as die sogenaamde president dit nie doen nie? Wie moet wetstoepassingsagentskappe en Suid-Afrika se strafregstelsel eerbiedig wanneer ŉ staatshoof ŉ bendeagtige benadering kies om diegene te jag wat dollars, wat lyk of dit gesteel is, van hom gesteel het?” Malema sê die party gaan hom nie blind hou vir [beweerde] misdade wat Ramaphosa gepleeg het nie. “Ramaphosa is nie verhewe bo die wet nie en hy sal nooit wees nie want ons sal dit nie toelaat nie.” Die EFF sê hy nou lank genoeg op ander maniere probeer verseker dat Ramaphosa as staatshoof opsy staan en wil hê die president moet in ŉ staat van beskuldiging geplaas word. Die party beoog ook om ŉ mosie van wantroue in die president in te stel en vra ander partye om sy versoek te steun. “Ons waarsku hom om nie ons geduld te toets nie. Ons was veels te lank geduldig.” Die party gaan ook die howe vra om die Reserwebank, die Inkomstediens en die Finansiële Intelligensiesentrum en Ramaphosa te dwing om eerlik te antwoord op vrae oor die Phala Phala-gebeure wat aan hulle gestel is.